10. การควบคุมภายใน

คณะกรรมการบริษัทตระหนักถึงความสำคัญของระบบการควบคุมภายใน
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระ
เพื่อช่วยแบ่งเบาภาระของคณะกรรมการบริษัทในการกำกับดูแล
สอบทานความมีประสิทธิผลและประสิทธิภาพของระบบการควบคุมภายใน
สอบทานวิธีการดูแลรักษาทรัพย์สินเพื่อมิให้มีการนำทรัพย์สินของบริษัทฯ
ไปใช้ในทางมิชอบหรือโดยไม่มีอำนาจ สอบทานรายการที่อาจมีความขัดแย้งทางผลประโยชน์
สอบทานความถูกต้องและความเชื่อถือได้ของรายงานทางการเงิน
การปฏิบัติตามหลักการกำกับดูแลกิจการที่ดี
การปฏิบัติตามข้อกำหนดของตลาดหลักทรัพย์และกฎหมายอื่นที่เกี่ยวข้องกับการดำเนินธุรกิจของบริษัทและบริษัทย่อย
นอกจากนี้คณะกรรมการตรวจสอบยังมีหน้าที่ในการพิจารณาคัดเลือกและเสนอแต่งตั้งผู้สอบบัญชี
รวมทั้งปฏิบัติหน้าที่อื่นตามที่คณะกรรมการบริษัทมอบหมาย

ในการปฏิบัติหน้าที่ของการกำกับดูแล
คณะกรรมการตรวจสอบได้มอบหมายให้ฝ่ายตรวจสอบภายในดำเนินการตรวจสอบการดำเนินกิจกรรมต่างๆของบริษัทและบริษัทย่อย
เพื่อให้เกิดความมั่นใจว่าการดำเนินธุรกิจของบริษัทเป็นไปโดยสอดคล้องกับระเบียบ คำสั่ง นโยบาย
และกฎหมายที่เกี่ยวข้อง
โดยฝ่ายตรวจสอบภายในจะเสนอรายงานผลการตรวจสอบพร้อมข้อเสนอแนะเพื่อการปรับปรุง(ถ้ามี)
ต่อคณะกรรมการตรวจสอบ
และคณะกรรมการตรวจสอบจะนำเสนอรายงานต่อคณะกรรมการบริษัทต่อไป

ในรอบปี 2549 ที่ผ่านมา คณะกรรมการตรวจสอบได้ร่วมประชุมกัน 5 ครั้ง
โดยฝ่ายบริหารของบริษัทและบริษัทย่อยเข้าร่วมประชุมด้วยทุกครั้ง
จากผลการประเมินความเพียงพอของระบบการควบคุมภายในใน 5 องค์ประกอบ คือ
โครงสร้างองค์กรและสภาพแวดล้อม การบริหารความเสี่ยง กิจกรรมการควบคุม
สารสนเทศและการสื่อสารข้อมูล และการติดตามการปฏิบัติงาน
ประกอบกับผลการตรวจสอบของฝ่ายตรวจสอบภายใน
คณะกรรมการตรวจสอบมีความเห็นว่าการดำเนินงานของบริษัทและบริษัทย่อย
เป็นไปภายใต้หลักการกำกับดูแลกิจการที่ดี มีระบบการควบคุมภายในที่มีประสิทธิภาพ
มีการควบคุมดูแล
รักษาทรัพย์สินที่เหมาะสมสามารถป้องกันมิให้ผู้บริหารนำทรัพย์สินของบริษัทไปใช้ในทางมิชอบหรือโดยไม่มีอำนาจ
รายงานทางการเงินของบริษัทฯ จัดทำขึ้นตามหลักการบัญชีที่รับรองทั่วไป
การเปิดเผยข้อมูลในรายงานทางการเงินมีความถูกต้อง เชื่อถือได้
การดำเนินธุรกิจของบริษัทได้ปฏิบัติตามกฎหมายว่าด้วยหลักทรัพย์และตลาดหลักทรัพย์
และกฎหมายอื่นที่เกี่ยวข้อง
ผู้สอบบัญชีไม่พบข้อบกพร่องที่เป็นสาระสำคัญที่จะเสนอแนะให้บริษัทและบริษัทย่อยปรับปรุงระบบการควบคุมภายในแต่อย่างใด

จากการรายงานของคณะกรรมการตรวจสอบและผู้สอบบัญชี
คณะกรรมการบริษัทมีความเห็นว่าการดำเนินงานของบริษัทและบริษัทย่อยเป็นไปภายใต้หลักการกำกับดูแลกิจการที่โปร่งใส
มีระบบการควบคุมภายในที่เหมาะสม มีประสิทธิภาพ
สามารถป้องกันทรัพย์สินของบริษัทและบริษัทย่อยจากการที่ผู้บริหารนำไปใช้ในทางมิชอบหรือโดยไม่มีอำนาจ

รายงานคณะกรรมการตรวจสอบ

คณะกรรมการตรวจสอบของบริษัท ผลิตไฟฟ้าราชบุรีโฮลดิ้ง จำกัด (มหาชน) (บริษัทฯ)
ประกอบด้วยกรรมการ 3 ท่าน โดยมีนายสุชาติ ธาดาธำรงเวช เป็นประธานกรรมการตรวจสอบ
นายวีระวัฒน์ ชลายน และนายอารีพงศ์ ภู่ชอุ่ม เป็นกรรมการตรวจสอบ โดยมีนายเทอดพันธุ์
อินทรมหา ผู้จัดการฝ่ายตรวจสอบภายใน เป็นเลขานุการคณะกรรมการตรวจสอบ

กรรมการตรวจสอบมีคุณสมบัติของกรรมการอิสระตามที่กำหนดไว้ในระเบียบของบริษัทฯ ว่าด้วย
คณะกรรมการบริษัท พ.ศ. 2549 ได้แก่ ไม่ได้เป็นตัวแทนของผู้ถือหุ้นรายใหญ่
สามารถปฏิบัติหน้าที่ได้อย่างเป็นอิสระจากผู้ถือหุ้นรายใหญ่ ผู้บริหารและผู้เกี่ยวข้อง
ไม่ได้เป็นพนักงานหรือที่ปรึกษาที่ได้รับเงินเดือนประจำของบริษัทฯ
และไม่มีกรรมการท่านใดถือหุ้นเกินกว่าร้อยละ 0.5 ของทุนชำระแล้วของบริษัทฯ

คณะกรรมการตรวจสอบมีหน้าที่ตามที่กำหนดไว้ในระเบียบของบริษัทฯ ว่าด้วยคณะกรรมการตรวจสอบ
พ.ศ. 2549

ในปี 2549 มีการประชุมคณะกรรมการตรวจสอบ 5 ครั้ง
คณะกรรมการตรวจสอบทุกท่านเข้าร่วมการประชุมทุกครั้ง
เว้นแต่ในการประชุมคณะกรรมการตรวจสอบ ครั้งที่ 5/2549 นายสุชาติ ธาดาธำรงเวช
มีภารกิจต้องเดินทางไปต่างประเทศ จึงไม่ได้เข้าร่วมประชุม ในการประชุมคณะกรรมการตรวจสอบ
ฝ่ายบริหารของบริษัทฯ และบริษัทย่อย และผู้สอบบัญชีได้เข้าร่วมประชุมด้วย เพื่อร่วมเสนอข้อมูล
รับฟังความคิดเห็น และข้อเสนอแนะที่เป็นประโยชน์ต่อการบริหารงานของกลุ่มบริษัทฯ
ผลจากการประชุมแต่ละครั้งได้นำเสนอคณะกรรมการบริษัทฯ และบริษัทย่อยเพื่อทราบทุกครั้ง
โดยมีกิจกรรมที่สำคัญสรุปได้ดังนี้

-   สอบทานผลการประเมินความเพียงพอ เหมาะสมของระบบการควบคุมภายใน ใน 5
    องค์ประกอบ คือ สภาพแวดล้อมของการควบคุม การประเมินความเสี่ยง
    ระบบการควบคุมภายใน การสื่อสารข้อมูล และการติดตามประเมินผล
    ผลจากการสอบทานสรุปได้ว่า บริษัทฯและบริษัทย่อยมีระบบการควบคุมภายในที่เพียงพอ
    เหมาะสม ที่จะทำให้เกิดความมั่นใจว่าการดำเนินกิจกรรมต่างๆ
    สามารถบรรลุวัตถุประสงค์และเป้าหมายที่คณะกรรมการบริษัทฯและฝ่ายบริหารได้กำหนดไว้

-   สอบทานงบการเงินรายไตรมาส และงบการเงินประจำปีของบริษัทฯ
    และบริษัทย่อยร่วมกับผู้สอบบัญชี ก่อนนำเสนอคณะกรรมการของแต่ละบริษัท ซึ่งพบว่า
    งบการเงินของบริษัทฯ และบริษัทย่อยได้จัดทำขึ้นตามหลักการบัญชีที่รับรองทั่วไป
    มีการเปิดเผยข้อมูลอย่างเพียงพอ

-   สอบทานความสมเหตุสมผลของรายการ การเปิดเผยรายการที่มีความเกี่ยวโยงกัน ซึ่งพบว่า
    ส่วนใหญ่เป็นสัญญาระยะยาวที่ทำกับการไฟฟ้าฝ่ายผลิตแห่งประเทศไทย (กฟผ.)
    ซึ่งเป็นผู้ถือหุ้นใหญ่ ทั้งนี้ฝ่ายบริหารได้รายงานความเคลื่อนไหวของรายการต่างๆ
    ต่อคณะกรรมการตรวจสอบเพื่อทราบทุกไตรมาส

-   สอบทานให้บริษัทฯ มีการปฏิบัติตามกฎหมายว่าด้วยหลักทรัพย์และตลาดหลักทรัพย์
    และกฎหมายอื่นที่เกี่ยวข้องกับการดำเนินธุรกิจของบริษัทฯ
    ผลการสอบทานพบว่าบริษัทฯและบริษัทย่อยได้ดำเนินธุรกิจโดยสอดคล้องกับกฎ
    ระเบียบที่เกี่ยวข้อง

-   สอบทานผลการปฏิบัติงานและข้อเสนอแนะของฝ่ายตรวจสอบภายใน
    ซึ่งปฏิบัติงานตามแผนการตรวจสอบที่ได้รับอนุมัติจากคณะกรรมการตรวจสอบแล้ว สรุปได้ว่า
    บริษัทฯ และบริษัทย่อยมีระบบการควบคุมภายในที่เพียงพอ เหมาะสม
    มีการกำกับดูแลกิจการที่มีความโปร่งใส ไม่พบข้อบกพร่องที่เป็นสาระสำคัญ

อนึ่ง คณะกรรมการตรวจสอบได้พิจารณาให้ความเห็นชอบการจ้างบริษัท ไพร้ซวอเตอร์เฮาส์คูเปอร์ส
เอบีเอเอส จำกัด และแต่งตั้งนางสาวแน่งน้อย เจริญทวีทรัพย์ (ผู้สอบบัญชีรับอนุญาตเลขที่ 3044)
หรือนางอโนทัย ลีกิจวัฒนะ (ผู้สอบบัญชีรับอนุญาตเลขที่ 3442) หรือนายประสัณห์ เชื้อพานิช
(ผู้สอบบัญชี รับอนุญาตเลขที่ 3051) เป็นผู้สอบบัญชีของบริษัทฯ และบริษัทย่อย ประจำปี 2550
ติดต่อกันเป็นปีที่ 4 โดยมีค่าสอบบัญชีเป็นเงิน 2,233,000 บาท (ค่าสอบบัญชีในปี 2549 เป็นเงิน
1,771,000 บาท) ซึ่งเป็นค่าสอบบัญชีเฉพาะส่วนของบริษัทฯ เป็นเงิน 692,200บาท
(ค่าสอบบัญชีในปี 2549 เฉพาะส่วนของบริษัท เป็นเงิน 478,500 บาท) ทั้งนี้
บริษัทฯไม่ได้ว่าจ้างบริษัท ไพร้ซ์วอเตอร์เฮาส์ คูเปอร์ส เอบีเอเอส จำกัด
ในการให้บริการอื่นใดแก่บริษัทฯและบริษัทย่อยนอกเหนือจากการสอบบัญชี

[]

(นายสุชาติ ธาดาธำรงเวช)